狀元張監丞倅陝郊兼之閬中省親
作者：胡宿
朝代：宋

paragraphs: 藻衮御中楹，詳延得世英。
賓鄉具三物，題塔冠千名。
玉擅崑山價，箎兼仲氏聲。
平淵二龍躍，碣石一鴻輕。
慈宴堯厨洽，宸章禹律鳴。
入辭瞻翠葆，去候過朱櫻。
贊治崤陵險，歸寧蜀棧橫。
都門百壺送，宿館五漿迎。
帝所銜標雋，親前戲綵榮。
勒銘知有作，叱馭肯辭行。
桂色窅窊秀，棠陰蔽芾清。
期年隨詔入，脩路接瑶京。